钦定古今图书集成/明伦汇编/官常典/第651卷 > 《县令箴》元·刘同
## 钦定古今图书集成/明伦汇编/官常典/第651卷 > 《县令箴》元·刘同

古谓“县令上应列宿，苟非其人，民受其殃。凡民所利，
令当兴之；凡民所病，令当去之。其去其兴，休戚在玆。
如秋月之明，如玉壶之清。”毋假公以渔利，毋小惠以
沽名。勿嗜酒以妨政，勿暴怒以酷刑。宜远谗佞，宜抚
孤茕。惟彼贤哲，克称厥职。赋役日均，田野日辟。户口
以增，词讼以息。流窜来归，奸残屏迹。惟彼愚𧈪，物欲
系累；肆意酷贪，恬不知畏。已而获咎，中心始愧；蠖屈
鼠劘，徒自长喟。予以菲凉，来令兹土；夙夜孜孜，惭无
裨补。而今而后，尚亦勉旃。罔俾卓鲁，专居令贤。慈以
抚众，廉以律身。自公退食，视诵斯箴。